Josefina Pérez Mateos

Josefina Pérez Mateos (Ciudad Rodrigo, 1904ko abenduaren 15a - Madril, 1994ko apirilaren 14a) espainiar farmazialari eta geologoa izan zen. 1974an, Alfontso X.a Jakitunaren Ordenako Gurutze Handia jaso zuen.

 Ibilbidea 
Familia militar batean jaioa, aitaren destino-aldaketak zirela eta, 1907an bere familiarekin batera Madrilera joan zen bizitzera. Hiri horretan Batxilergoa egin zuen Cisneros Kardinal Institutuan, eta 1922an lortu zuen titulua. Ondoren, Zientzia eta Farmaziako unibertsitate-ikasketak egin zituen Madrilgo Unibertsitate Konplutentsean (UCM), garai hartan Madrilgo Unibertsitate gisa ezagutzen zena, eta 1928an lizentziatu zen bertan.

Hasiera batean, Farmazian zentratu zen eta 1929an Madrilgo Farmazialarien Elkargoan sartzea eskatu zuen, 25 urterekin bere farmazia irekitzea lortuz. Hala ere, 1931n Zientzietan jarraitu zuen ikasten, eta 1934an lizentziatu zen, espediente akademiko nabarmenarekin. Geologiarekiko zuen interesak, "harriak irakurtzen dituen zientzia" bezala ezagutzen zenak, bere garapen profesionala markatu zuen. 1939an, Madrilgo Lope de Vega Institutuan hasi zen irakasle.

1945ean, turmalina mineralaren koloreari buruzko doktore-tesia aurkeztu zuen, eta aparteko saria eman zioten lan horri. Hurrengo urtean, 1946an, oposizio bat gainditu ondoren, Zientzia Ikerketen Kontseilu Nagusian (CSIC) sartu zen, eta Natur Zientzien Museo Nazionaleko Mineralogia Ataleko kontserbatzaile izendatu zuten. 1946an ere Petrografia Sedimentarioaren Atala sortu zuen (ondoren Lurzoruen Mineralogia Saila deitua) Edafologia, Ekologia eta Landare Fisiologia Institutuan. Ondoren, 1948an, Madrilgo farmazia-laborategi bateko zuzendari tekniko kargua hartu zuen.

1958an, CSICeko Edafologia Institutuari atxiki zitzaion, eta mineralen azterketan eta hainbat ekoizpen-sektoretan duten aplikazioan oinarritu zen haren ikerketa, Espainian eremu zientifiko hori garatzen lagunduz. 

60ko hamarkadan, Madrilen berak antolatutako "Cursillo de Sedimentología" izeneko ikastaroa inauguratu zenean, ikertzaile berrien irakaskuntzari ekin zion. Oso ziklo praktikoa izan zen, eta espezialitate horretan interesa izango zuten etorkizuneko geologoen benetako eskola bihurtu zen. Era berean, Galiziako ibai-arro eta kostaldeko hareatzetako hondarrei buruzko argitalpen ugariren urteak izan ziren. Lan garrantzitsuenetako bat orduan argitaratu zuen.  Análisis mineralógico de arenas: métodos de estudio bere  monografia da, teknologia berriek gainditu dutena.

70eko hamarkadaren hasieran zientziaren zabalkundean ere parte hartzen hasi zen, CSICen Arbor zientzia eta kultura aldizkariarekin elkarlanean, artean edo arkitekturan mineralei buruzko artikuluekin.

Erretiroa hartu ondoren, hainbat urtez harearen mineralogiarekin lotutako ikerketetan parte hartzen jarraitu zuen, iberiar penintsulako hegoaldeko kostaldeko hareatzei buruzko azterketa sakona osatuz.

 Sariak eta aintzatespenak 

 1974an, erretiroa hartu eta hilabete gutxira, Alfontso X.a Jakitunaren Ordenako Gurutze Handia eman zioten, ikerketa zientifikoan egindako ekarpenagatik.

 Erreferentziak 

 Kanpo estekak 

Kategoria:Madrilen hildakoak
Kategoria:Emakume farmazialariak
Kategoria:Emakume geologoak
Kategoria:Emakume irakasleak
Kategoria:Emakume ikertzaileak
Kategoria:Emakume zientzialariak